|  |  |
| --- | --- |
| Numri i lëndës: | 2021:066836 |
| Datë: | 22.01.2024 |
| Numri i dokumentit: | 05221794 |

**P.nr.934/21**

**NË EMËR TË POPULLIT**

**GJYKATA THEMELORE PRISHTINË - Departamenti i Përgjithshëm,** me gjyqtarin e vetëm gjykues Bujar Ahmeti dhe praktikanten gjyqësore Bleontina Kameri, në çështjen penale kundër të pandehurit L.N., Komuna e Gjakovës, për shkak të veprës penale prezantim i rremë si person zyrtar, nga neni 409 par.1 të Kodit Penal të Republikës së Kosovës (KPRK), i akuzuar sipas aktakuzës së Prokurorisë Themelore në Prishtinë - Departamenti i Përgjithshëm PP/II.nr.470/2021, të datës 12.04.2021, pas përfundimit të seancës së shqyrtimit fillestar publik me datë 15.01.2024, në prezencën e Prokurorit të Shtetit Ali Ajdini, të pandehurit L.N., dhe mbrojtësit të tij av. Faruk Binakaj, me datë 16.01.2024 publikisht mori dhe shpalli, ndërsa me datë 22.01.2024, përpiloi këtë:

**A K T GJ Y K I M**

***I pandehuri,***

**L.N.**, nga babai M. dhe nëna D., mbiemri i vajzërisë se nënës K., i lindur ..., Komuna e Gjakovës, i martuar, punon, i gjendjes së mesme ekonomike, ka të kryer shkollën e mesme, shqiptar, shtetas i Republikës së Kosovës, i identifikuar me numër personal ...

**ËSHTË FAJTOR**

***Sepse:***

Me datë 22.01.2021, rreth orës 17:51, në rrugën Pejë – Prishtinë, i pandehuri L.N., është prezantuar rrejshëm si person zyrtar policor, ashtu që pas një mosmarrëveshje rreth tejkalimit të veturave ka ndaluar veturën, ka dal nga vetura dhe të dëmtuarve G.D. dhe F.Z., u është drejtuar me fjalët “se unë jam zyrtar policor ju lidhi ju dërgoj në stacion të policisë”.

* Me këto veprime ka kryer veprën penale *prezantim i rremë si person zyrtar, nga neni 409 par.1 të KPRK-së.*

Prandaj, kjo gjykatë në bazë të neneve 4, 7, 17, 21, 38, 39 par. 1 pika 1.1, 40 par. 1 pika 1.3, 43, 69, 70, nenit 409 par. 1 të KPRK-së, dhe nenit 242, 364 si dhe 449 të KPP-së, të pandehurin e:

**GJ Y K O N**

Me **DËNIM ME GJOBË** në shumë prej 300 € (treqind Euro), të cilin dënim obligohet ta paguaj në afat prej 15 (pesëmbëdhjete) ditësh pas plotfuqishmërisë së aktgjykimit. Nëse i pandehuri nuk dëshiron ose nuk mund të paguaj gjobën në afatin e caktuar, gjykata do të veprojë në bazë të nenit 43 par. 3 të KPRK-së, ashtu që dënimi me gjobë do t`i zëvendësohet në dënim me burgim, ku një ditë burgim do të llogaritet me 20 € (njëzet euro) të gjobës.

I pandehuri obligohet që t’i paguajë shpenzimet e procedurës penale dhe atë: në emër të paushallit gjyqësor shumën prej njëzet (20) €uro, si dhe në emër të fondit për kompensimin e viktimave të krimit shumën prej njëzet (20) €uro, të gjitha këto në afat prej pesëmbëdhjetë (15) ditëve, nga dita e plotfuqishmërisë së këtij aktgjykimi.

**A r s y e t i m**

*Rrjedha e procedurës penale*

Prokuroria Themelore në Prishtinë, me aktakuzën e saj me numër PP/II.nr.470/2021 të datës 12.04.2021, të pandehurin L.N., e ka akuzuar për shkak të veprës penale prezantim i rremë si person zyrtar, nga neni 409 par.1 të KPRK-së.

Gjykata pas vlerësimit të kompetencës lëndore dhe territoriale dhe duke vepruar sipas aktakuzës, me datë 15.01.2024 ka caktuar dhe mbajtur seancën e shqyrtimit fillestar, në të cilin seancë të shqyrtimit prezent ishin Prokurori i Shtetit Ali Ajdini, i pandehuri L.N. dhe mbrojtësi i tij av. Faruk Binakaj.

Gjyqtari i vetëm gjykues në seancën e shqyrtimit fillestar e ka udhëzuar të pandehurin për të drejtat konform nenit 241 par. 1 të KPP-së. Pas kësaj, Prokurori i Shtetit e ka lexuar aktakuzën dhe pasi gjyqtari u bind se i pandehuri e ka kuptuar aktakuzën, bazuar në dispozitën e nenit 241 par.4 të KPP-së të njëjtit i ofroi mundësinë që të pranojë fajësinë ose të deklarohet i pafajshëm.

Në seancën e shqyrtimit fillestar i pandehuri pas sqarimeve të nevojshme nga ana e gjykatës dhe në prezencën e mbrojtësit të tij deklaron se e pranon fajësinë për veprën penale për të cilën e ngarkon aktakuza, se është i vetëdijshëm për pranimin e fajësisë dhe pasojat e këtij pranimi, duke shtuar se i vjen keq për rastin që ka ndodhur, është penduar, kërkon falje dhe premton se nuk në të ardhmen nuk do të përsëris veprime të tilla apo të ngjashme.

Pasi që i pandehuri në seancën e shqyrtimit fillestar e ka pranuar fajësinë, konform nenin 242 par.5 të KPP-së gjyqtari ka marrë mendimin e palëve prezentë lidhur me pranimin e fajësisë nga ana e të pandehurit. Mbrojtësi i të pandehurit av. Faruk Binakaj ka deklaruar se nuk e kundërshton pranimin e fajësisë nga ana e të mbrojturit të tij. Ndërkaq sa i përket rrethanave lidhur me caktimin e llojit dhe lartësisë së dënimit, mbrojtësi ka propozuar që si rrethanë lehtësuese të vlerësoj pranimin e fajësisë, kërkim faljen, pendimin e tij për kryerjen e kësaj vepre panele, faktin se i njëjti nuk është recidivist që nënkupton nuk ka të kaluar kriminale, premtimin e tij të sinqertë se në të ardhmen do të jetë edhe më i kujdesshëm në sjelljet dhe veprimet e tij, veprimet e të njëjtit ditën kritike nuk kanë pasur ndonjë qëllim dhe se prezantimi n ato momente është bërë pa vetëdije. Bazuar në këto rrethana, mbrojtësi i ka propozuar gjykatës që të pandehurit t’i shqiptohet një dënim me gjobë, duke pasur parasysh edhe faktin se i njëjti është familja mbajtës i familjes dhe për hir të korrektësisë ndaj gjykatës ka prezantuar në seancë, por nesër do të udhëtoj për në shtetin e Gjermanisë dhe do të kthehet me datën 20 janar meqenëse atje ka për të marr kontratën për punë, dhe i duhet ta prezantoj në ambasadën e Gjermanisë në Kosovë dhe i propozoj gjykatës që të vlerësoj këtë rrethanë që i njëjti me të marr vendimin do ë jetë i gatshëm që të paguaj dënim me gjobë në mënyrë që të mos mbetet në sistem.

Prokurori i Shtetit lidhur me deklarimin e fajësisë nga ana e të pandehurit ka deklaruar se pajtohet me pranimin e fajësisë nga ana e të pandehurit, pasi që ky pranim është në pajtim të plotë me nenin 242 të KPP-së, dhe po ashtu është në harmoni të plotë edhe me provat që gjenden në shkresat e lëndës, me të cilat vërtetohet se i pandehuri ka kryer veprën penale për të cilën është akuzuar, i ka propozuar gjykatës që ta miratoj pranimin e fajësisë. Ndërsa sa i përket rrethanave lidhur me caktimin e llojit dhe lartësisë së dënimit, ka propozuar që si rrethanë lehtësuese të merret pranimi i fajësisë dhe të gjitha rrethanat tjera lehtësuese.

*Vlerësimi i gjykatës lidhur me pranimin e fajësisë.*

Gjykata, ka shqyrtuar pranimin e fajësisë të cilën e ka deklaruar i pandehuri dhe erdhi në përfundim se pranimi i fajësisë nga ana e të pandehurit është bërë në pajtim me nenin 242 par. 2 të KPP-së dhe në pajtim me faktet dhe provat që përmban aktakuza, njëherit vlerësoi se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë vullnetarisht dhe mbështetet në faktet dhe prova materiale të rastit konkret të cilat gjenden në shkresat e lëndës dhe se aktakuza nuk përmban asnjë shkelje të qartë ligjore apo gabime faktike dhe po ashtu gjykata sipas detyrës zyrtare dhe konform nenit 251 të KPP-së, nuk gjeti se ekziston ndonjë provë e papranueshme. Pasi gjyqtari i vetëm gjykues u bind se i pandehuri e ka kuptuar natyrën, benefitet dhe pasojat e pranimit të fajësisë, si dhe pasi që konstatoi se pranimi është në përputhje me nenin 242 par. 2 të KPP-së, me aktvendim e aprovoi pranimin e fajësisë së të pandehurit, për veprën penale prezantim i rremë si person zyrtar, nga neni 409 par.1 të KPRK-së.

Me qenë se i pandehuri e ka pranuar fajësinë për veprën penale e cila i vihet në barrë, e cila është në përputhje me kriteret e përshkruara më lartë, gjykata nuk është lëshuar në procedimin e provave në këtë çështje penale, por shqyrtimi fillestar ka vazhduar me shqiptimin e dënimit.

*Gjendja faktike e vërtetuar.*

Gjykata, nga pranimi i fajësisë se të pandehurit dhe nga provat të cilat i janë bashkangjitur shkresave të lëndës, ka vërtetuar përtej dyshimit të bazuar mirë se në veprimet e të pandehurit formohen të gjitha elementet e veprës penale prezantim i rremë si person zyrtar, nga neni 409 par.1 të KPRK-së, të përshkruar sikurse në dispozitiv të këtij aktgjykimi, e për të cilën vepër penale është paraparë dënimi me gjobë ose me burgim deri në një (1) vit, dhe për këtë gjykata ka vendosur që të pandehurin ta shpall fajtor dhe t’i shqiptoj dënimin me gjobënë shumë më afër të përshkruar si në dispozitiv të këtij aktgjykimit, paraprakisht duke e vërtetuar përgjegjësinë e tij penale juridike.

*Rrethanat me rastin e matjes dhe lartësisë së dënimit.*

Gjatë marrjes së vendimit mbi llojin dhe lartësinë e dënimit, gjykata ka vlerësuar të gjitha rrethanat lehtësuese dhe rënduese të parapara si në nenin 69 dhe 70 të KPRK-së, të cilat ndikojnë në zgjedhjen e llojit dhe lartësisë së dënimit. Si rrethana lehtësuese vlerësoi faktin e pranimit të fajësisë në këtë fazë të procedurës nga i pandehuri për veprën penale për të cilën akuzohet, pendimi për kryerjen e veprës penale, keqardhjen e shfaqur nga i njëjti për rastin e ndodhur, premtimi se në të ardhmen nuk do të përsërisë veprime të tilla apo të ngjashme, si dhe faktin se është hera e parë që ka rënë ndesh me ligjin. Ndërsa si rrethanë rënduese përveç shkallës së përgjegjësisë penale te të pandehurit, gjykata rrethanë tjetër rënduese nuk ka gjetur.

Gjykata pas vlerësimit të rrethanave lehtësuese dhe rënduese të elaboruara si më lartë, të njëjtit i shqiptoj dënimin me gjobë sikurse në dispozitiv të këtij aktgjykimit. Gjykata përkitazi me dënimin me gjobë mori për bazë pranimin e fajësisë, kërkim faljen e të pandehurit, pendimin e shprehur në shqyrtim fillestar për veprën e kryer penale dhe gjendjen ekonomike te të pandehurit. Gjykata me këtë dënim konsideron se i pandehuri e ka kuptuar rëndësinë e veprimeve të dëmshme dhe mbi bazën e këtyre rrethanave, gjyqtari është i bindur se dënimi i shqiptuar me gjobë është në harmoni me peshën e veprës penale dhe përgjegjësinë penale të të pandehurit si ekzekutor, duke marrë parasysh edhe faktin se i njëjti ka bërë pranimin e fajësisë, kështu gjykata vlerëson se me shqiptimin e dënimit si në dispozitiv të këtij aktgjykimi, do të arrihet qëllimi i përgjithshëm i dënimit i paraparë në nenin 38 të KPRK-së, përkatësisht dënimi i shqiptuar është plotësisht i justifikueshëm, në përshtatje me rrethanat e kryerjes, rrezikshmërinë e veprës penale dhe të kryesit, po ashtu ky dënim do të shërbej në parandalimin e të pandehurit nga kryerja e veprave penale në të ardhmen (preventiva speciale), si dhe do të arrihet qëllimi që t’i përmbaj edhe personat e tjerë nga kryerja e veprës penale (preventiva gjenerale).

*Vendimi mbi shpenzimet e procedurës penale*

Gjykata duke vendosur lidhur me shpenzimet e procedurës penale, në kuptim të nenit 449 par. 2 nën par. 2.6 të KPP-së, obligoi të pandehurin që në emër të paushallit gjyqësor të paguaj shumën prej njëzet (20) €uro. Po ashtu, konform nenit 36 par. 3 nën par. 3.1 të Ligjit Nr.08/L-109 për Kompensimin e Viktimave të Krimit, gjykata e obligoi të pandehurin të paguaj shumën prej 20 € (njëzet euro) në emër të Programit për Kompensimin e Viktimave të Krimit.

Mbi bazën e të dhënave si më lart, e në bazë të neneve 242 dhe 364 të KPP-së, u vendos si dispozitiv të këtij aktgjykimi.

**GJYKATA THEMELORE NË PRISHTINË**

Departamenti i Përgjithshëm – Divizioni Penal

P.nr.934/21 datë 22.01.2024

**Praktikantja gjyqësore**  **Gjyqtari i vetëm gjykues,** Bleontina Kameri Bujar Ahmeti

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_**

**KËSHILLË JURIDIKE**: Kundër këtij aktgjykimi është e lejuar ankesa në afat prej tridhjetë (30) ditëve prej ditës së pranimit të këtij aktgjykimi, përmes kësaj gjykate, për Gjykatën e Apelit të Kosovës në Prishtinë.